Pressemelding

**Ny teknologi for opprydding av oljesøl i strandsonen**

**Norsk Oljevernforening for Operatørselskap (NOFO) tar i bruk MOSE-teknologien i norsk oljevern. Det er *Kaliber Industridesign AS* som har utviklet produktet.**

MOSE-systemet er en komplett løsning for oppsamling av oljesøl på harde underlag, som svaberg, brygger og skipsdekk. Det nye systemet vil forbedre strandsoneberedskapen langs norskekysten. Teknologien kan under gunstige forhold øke oppsamlingseffektiviteten vesentlig sammenlignet med dagens manuelle metoder.

**NOFO anskaffer 12 systemer**

Etter fire år med intens utvikling av MOSE-teknologien er nå produktet klart for å bli introdusert i markedet. De nye systemene skal leveres til NOFOs beredskapsbaser i løpet av våren 2013.

*«Vi er stolte av å lansere produktet som vi har utviklet helt siden det var et studentprosjekt på NTNU i 2007. Vi har gjort vårt ytterste for å utvikle nye løsninger som vil effektivisere oppsamlingsprosessen av oljesøl. Uten en innovativ og fremtidsorientert kunde som NOFO, ville konseptet sannsynligvis ikke blitt realisert. Vi jobber nå med å introdusere teknologien internasjonalt - også til industrimarkedet, sier daglig leder i Kaliber Industridesign AS – Silje Rabben »*

MOSE-systemet er utviklet gjennom et nært utviklingssamarbeid med NOFO (Norsk Oljevernforening for Operatørselskap) og har blitt støttet av Innovasjon Norge, Forskningsrådet og NTNU Discovery.

**Begeistret**

*«NOFO er godt fornøyd med samarbeidet vi har hatt med Kaliber Industridesign i utviklingen av MOSE-systemet til et nytt, effektivt og ergonomisk verktøy til strand sanering. NOFO er begeistret for løsningen og ser frem til å få MOSE-systemene inn i vår verktøykasse for kystnært oljevern, sier administrerende direktør i NOFO - Sjur W. Knudsen »*

*«Samarbeidet mellom NOFO og Kaliber Industridesign er et strålende eksempel på hva en krevende kunde og et entusiastisk innovasjonsselskap kan få til i en IFU-kontrakt. Samarbeidet med begge parter for å få på plass MOSE-systemet har vært inspirerende og kan fremstå som et eksempel til etterfølgelse for mange, sier seniorrådgiver Tom-Ivar Bern i Innovasjon Norge Sør-Trøndelag»*

I løpet av neste år vil nye og tilpassede versjoner av MOSE være tilgjengelig for andre formål enn oljevern; eksempelvis for oppsamling av olje-og kjemikaliesøl på skip, opprenskning på flater/gulv i industrifasiliteter og andre landbaserte anlegg med risiko for utslipp.

Kontaktinformasjon:

***Silje Rabben***

*General Manager, Kaliber Industridesign*

*(+47) 411 47 030 | silje@kaliberdesign.no | www.kaliberdesign.no*

<http://www.innodesign.no/nor/Design-Marked/Norskdesignet-produkt-rydder-oljesoel-i-strandsonen>

<http://www.ntbinfo.no/Innovasjon-Norge/Ny-teknologi-for-opprydding-av-oljesol-i-strandsonen-.20575/?type=thisweek&searchKey=8a61addf-39e4-11e2-9e97-593e8a7d76ae&languageId=NO&pageIndex=1>